als_Latn dik_Latn sag_Latn
Të gjitha medikamentet që përdoren në mjekimin e sëmundjeve të ndryshme, në vetvete janë droga dhe historikisht, në kohët e mëparshme, në vendin tonë janë kultivuar droga të ndryshme, të cilat përdoreshin, qoftë në mjekësinë popullore, qoftë edhe në industrinë mjekësore. Kështu shprehet Dr. Shuaip Beqiri në një intervistë për gazetën “Shekulli”. Sipas tij, legalizimi i kanabisit për qëllime mjekësore në Shqipëri do të sillte avantazhe mjaft të mëdha, qoftë në ekonomi, qoftë edhe në fushën e shëndetësisë. Dr. Beqiri sqaron se kanabisi mund të përdoret gjerësisht për trajtimin e sëmundjeve të ndryshme dhe pa patur efekte anësore. Sipas tij, pacientët që u nënshtrohen kimioterapisë për luftimin e tumoreve, mund të trajtohen me efikasitet me kanabis mjekësor, i cili u redukton dhimbjet dhe u stimulon ushqyerjen.
Po kështu, ka edhe një sërë sëmundjesh të tjera, të cilat mund të trajtohen me medikamente me bazë kanabisi, si skleroza multiple, glaukoma etj, për të cilat medikamentet që përdoren sot janë më të kushtueshme dhe kanë efekte anësore më të shumta. Dr. Beqiri mendon se legalizimi i kanabisit mjekësor do t’i jepte një shtysë të madhe zhvillimit ekonomik në Shqipëri, por edhe industrisë farmaceutike vendase, duke ditur që kërkesa ndërkombëtare për kanabis mjekësor është në rritje. Për Dr. Beqirin, legalizimi i kanabisit do t’i jepte edhe një mundësi shtetit shqiptar që të realizonte edhe shëndetësinë falas, pasi të ardhurat që do të arkëtoheshin prej tij, do të mundësonin rritjen e buxhetit për shëndetësinë.
Beqiri, cili është qëndrimi juaj si mjek dhe intelektual për nismën e deputetëve, lidhur me legalizimin e kanabisit mjekësor në Shqipëri?
Unë si mjek dhe si intelektual e mbështes nismën për legalizimin e kanabisit mjekësor. Nga ana tjetër, duke e parë nga këndvështrimi si mjek dhe duke ditur edhe mekanizmin e veprimit të kanabisit mjekësor në organizmin e njeriut, e përforcoj më shumë bindjen time se ka ardhur koha që edhe në Shqipëri të bëhet legalizimi i kanabisit për qëllime mjekësore. Deri më sot, kanabisi në Shqipëri është njohur si drogë e dëmshme, por shumë pak rëndësi u kushtohet anës tjetër, që të gjitha medikamentet që përdoren në mjekimin e sëmundjeve të ndryshme, në vetvete janë droga dhe historikisht, në kohët e mëparshme, në vendin tonë janë kultivuar droga të ndryshme, të cilat përdoreshin, qoftë në mjekësinë popullore, qoftë edhe në industrinë mjekësore.
Si mendoni ju, cilat do të ishin avantazhet për Shqipërinë, në rast se kanabisi legalizohet për qëllime mjekësore?
Avantazhet në rastin e legalizimit të kanabisit do t’i shihja në dy aspekte. Së pari, Shqipëria, nëpërmjet legalizimit të kanabisit mjekësor do t’i krijonte mundësi vetes të përfitonte ekonomikisht prej eksporteve të kësaj bime, pasi dihet tashmë që ai është mjaft i kërkuar në tregjet ndërkombëtare. Gjithashtu, do të theksoja se legalizimi i kanabisit për qëllime mjekësore do t’i jepte një shtysë të fortë edhe zhvillimit bujqësor në vend, si edhe ngritjes së një industrie përpunuese dhe prodhuese të medikamenteve që bazë përbërëse kanë kanabisin.
Lidhur me këtë nismë ka edhe disa zëra kundër, të cilat argumentojnë se kanabisi është një drogë e rrezikshme që krijon varësi dhe që përbën rrezik për jetën. Ju si mjek ç’mund të na thoni për këtë çështje?
Për ta kuptuar më mirë se çfarë është kanabisi duhet të dimë përbërësit e tij. Kanabisi përmban dy substanca me interes terapeutik si THC-në (delta 9 tetrahidrocanabinol) dhe CBD-në (kanabidiol). Të dyja këto lëndë kanë efekte psikoaktive dhe fiziologjike te njeriu. Përdorimi mjekësor i kanabisit ka efekte të dobishme dhe këto efekte janë të dokumentuara mirë. Këtu përfshihen për shembull: përmirësimi i nauzës (të përzierit) dhe vjelljes, stimulimi i urisë në kimioterapi dhe te pacientët që ndodhen në stadin AIDS, zvogëlimi i presionit intraokular të syrit, çka është treguar nga efikasiteti i trajtimit të glaukomas, si edhe efekte nalgjezike, që kanë lidhje me zbutjen e dhimbjeve. Por siç e thashë edhe më lart, të gjitha medikamentet në vetvete janë droga, sidomos ato antiinflamatore, të cilat nuk krijojnë varësi. Ndaj besoj se përdorimi i kanabisit në masa të përcaktuara për qëllime terapeutike nuk do të krijonte varësi te pacientët.
A ka në Shqipëri paciente të cilëve do t’u shërbente trajtimi me kanabis mjekësor?
Sigurisht që ka. Ka shumë pacientë që vuajnë nga disa sëmundje, për trajtimin e të cilave mund të përdoret gjerësisht kanabisi. Këtu do të përmendja disa prej tyre. Për shembuj, pacientët që vuajnë nga tumoret dhe që trajtohen me kimioterapi, kanë dhimbje të forta dhe mungesë oreksi. Trajtimi me kanabis do të bënte të mundur reduktimin e dhimbjeve, si edhe stimulimin e ushqyerjes. Po kështu, pacientët që vuajnë nga skleroza multiple mund të trajtohen me efikasitet me kanabis për qetësimin e spazmave të shumta. Gjithashtu ka edhe sëmundje të tjera, të cilat shenja kryesore kanë dhimbjet, ku kanabisi do të ishte një medikament mjaft efikas dhe me efekte anësore shumë herë më të pakta sesa medikamentet që përdoren aktualisht.
Çfarë medikamentesh ose produktesh farmaceutike mund të prodhohen nga kanabisi?
Ekzistojnë disa medikamente me bazë kanabisi, që janë legalizuar dhe përdoren gjerësisht për kurimin e sëmundjeve që përmenda edhe më lart, vende të ndryshme europiane. Këtu do të përmendja Dronaibol-in, Nabilon-in, Sativex- in etj.
Mazhoranca ka premtuar shëndetësi falas. Si mendoni ju, a mund të shërbejë legalizimi i kanabisit për përmbushjen e këtij premtimi?
Mendoj se do të ishte një gjetje mjaft efikase. Sepse vetë zhvillimi i ekonomisë me legalizimin e kanabisit mjekësor do të sjellë shumë të ardhura në arkën e shtetit, duke krijuar mundësinë e rritjes me disa herë të buxhetit për shëndetësinë. Gjithashtu, legalizimi i kanabisit do të bënte të mundur edhe prodhimin e shumë medikamenteve që përdoren gjerësisht për trajtimin e sëmundjeve të ndryshme me një kosto mjaft të ulët. Kjo do të ulte edhe shpenzimet për medikamentet. Besoj se ka ardhur koha që edhe Shqipëria të ndjekë shembullin e shumë vendeve të zhvilluara në botë dhe ta legalizojë kanabisin për qëllime mjekësore.
Kolorado shiti 49.7 tonë kanabis mjekësor, fitoi 386 mln dollarë
Shteti i Kolorados ka zyrtarizuar të dhënat e para sa i përket shitjes dhe përfitimeve nga industria e kanabisit në këtë vend. Kështu, Kolorado ka arritur shifra rekord në historinë botërore sa i përket shitjeve të ligjshme të kanabisit. Sipas të dhënave zyrtare, mësohet se gjatë vitit 2014, janë shitur 67 tonë kanabis, një shifër tejet e frikshme për një industri që akoma pret të konsolidohet. Nga këto të dhëna, shteti i Kolorados ka saktësuar se vetëm 17 tonë kanabis janë shitur për qëllim të konsumit vetjak, ndërsa pjesa më e madhe, 50 tonë, është shitur vetëm për qëllime mjekësore. Në rang kombëtar, shtetet e Kolorados dhe Uashingtonit kanë qenë të parat që kanë votuar për legalizimin e kanabisit për qëllime mjekësore dhe për përdorim vetjak. Këto dy shtete iu drejtuan referendumeve në vitin 2012. Por ishte shteti i Kolorados ai që zyrtarizoi i pari legalizimin e plotë të kanabisit, kur hapi dyqanin e parë që tregton kanabis, më 1 janar të vitit 2014.
Shtete si Oregoni dhe Alaska, kanë votuar gjithashtu për ta legalizuar kanabisit, ndërsa vendet e tjera që e kanë nën shqyrtim këtë propozim me fitime kolosale, janë duke monitoruar situatën në Kolorado. Zyrtarët e Departamentit të Tatim-Taksave kanë thënë se shitjet e kanabisit vitin e shkuar kanë arritur në rreth 700 milionë dollarë. Po kështu, mësohet se shifrat e shitjes së kanabisit mjekësor kanë arritur në 386 milionë dollarë, ndërsa për kanabisin për konsum të gjerë në 313 milionë dollarë. Në raportin e parë vjetor, publikuar nga Departamenti i Shtetit të Kolorados, thuhet se janë shitur 49.7 tonë kanabis për qëllime mjekësore në vitin 2014, ndërsa 17.5 tonë ka qenë sasia e kanabisit për konsum të gjërë që është shitur në tregun e Kolorados.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn